**Informatīvais ziņojums**

**„Par nekustamā īpašuma “Baumaņi”, Olaines pagastā, Olaines novadā atsavināšanu valsts aizsardzības vajadzībām”**

Aizsardzības ministrija ir sagatavojusi izskatīšanai Ministru kabineta sēdē informatīvo ziņojumu „Par nekustamā īpašuma “Baumaņi”, Olaines pagastā, Olaines novadā atsavināšanu valsts aizsardzības vajadzībām”. Ziņojuma mērķis ir saņemt Ministru kabineta atbalstu zemes vienības atsavināšanai likumā noteiktajā kārtībā, lai nodrošinātu jau Aizsardzības ministrijai piederošā nekustamā īpašuma “Andrejbaudas”, Olaines pagastā, Olaines novadā paplašināšanu valsts aizsardzības vajadzībām.

Informatīvais ziņojums ir sagatavots, ņemot vērā Valsts aizsardzības koncepciju, kura apstiprināta Latvijas Republikas Saeimā 2016. gada 16. jūnijā, Aizsargjoslu likumu, kā arī Ministru kabineta noteikumus Nr. 508 “Noteikumi par aizsargjoslām ap valsts aizsardzības objektiem un šo aizsargjoslu platumu”.

**Pašreizējās situācijas izklāsts**

Aizsardzības ministrijai (turpmāk – AM) piederošajā nekustamajā īpašumā valsts aizsardzības objektā “Andrejbaudas”, Olaines pagastā, Olaines novadā, kadastra Nr. 8080 013 0076, tiek plānots veikt turpmāku Nacionālo bruņoto spēku militārās bāzes attīstību, līdz ar to ir nepieciešama teritorijas paplašināšana.

Saskaņā ar Ministru kabineta noteikumiem Nr. 508 “Noteikumi par aizsargjoslām ap valsts aizsardzības objektiem un šo aizsargjoslu platumu”, kurā noteikts, ka aizsargjoslas platums ap valsts aizsardzības objektu “Andrejbaudas” sasniedz 200 metru, AM vēlas informēt par tai papildus teritorijas nepieciešamību, kas atrodas nekustamā īpašuma aizsargjoslā.

Aizsardzības ministrija ir izvērtējusi nekustamo īpašumu “Andrejbaudas”, un ir noteikusi izveidot drošības režīma zonu jeb paplašināt aizsargjoslas platumu ap nekustamo īpašumu “Andrejbaudas”. Līdz ar to, kā piemērotākais variants nekustamā īpašuma “Andrejbaudas” paplašināšanai tika saskatīts pārņemt AM valdījumā blakus esošo īpašumu “Baumaņi” Olaines pagastā, Olaines novadā (turpmāk – nekustamais īpašums “Baumaņi”), piederošs privātpersonai, ar kadastra Nr. 8080 008 0756, sastāvošs no vienas zemes vienības ar kadastra apzīmējumu 8080 008 0228, 9,5697 ha platībā. Pēc nekustamā īpašuma “Baumaņi” atsavināšanas aizsargjoslas platums ap NBS objektu netiks paplašināts, līdz ar to nepalielināsies ar aizsargjoslu saistītie saimnieciskās un komercdarbības ierobežojumi aizsargjoslai pieguļošajos nekustamajos īpašumos.

2012. gada 7. decembrī tika noslēgta vienošanās starp nekustamā īpašuma īpašnieku un AM par nekustamā īpašuma “Baumaņi” pagaidu izmantošanu, kā rezultātā zemes lietojuma tiesība tika reģistrēta uz AM vārda un tiek izmantota valsts aizsardzības objekta “Andrejbaudas” Olaines pagastā, Olaines novadā drošības režīma īstenošanai. Nekustamā īpašuma “Baumaņi” īpašnieks ir atbalstījis tam piederošā īpašuma atsavināšanu aizsardzības vajadzībām.

Lai nodrošinātu, ka netiek apdraudēta valsts funkciju un uzdevumu izpilde valsts aizsardzības objektā “Andrejbaudas”, AM ierosina izskatīt iespēju atbalstīt nekustamā īpašuma “Baumaņi” atsavināšanu valsts īpašumā AM valdījumā.

**Priekšlikumi turpmākai rīcībai**

Aizsardzības ministrija lūdz atbalstīt fiziskai personai piederoša nekustamā īpašuma “Baumaņi”, Olaines pagastā, Olaines novadā, 9,5697 ha platībā, kas nepieciešams AM piederošā nekustamā īpašuma “Andrejbaudas”, Olaines pagastā, Olaines novadā paplašināšanai un drošības režīma īstenošanai, atsavināšanu Sabiedrības vajadzībām nepieciešamā nekustamā īpašuma atsavināšanas likuma noteiktajā kārtībā.

Pēc Ministru kabineta konceptuāla lēmuma pieņemšanas Aizsardzības ministrija saskaņā ar MK 2011. gada 15. marta noteikumiem Nr. 204 “Kārtība, kādā nosaka taisnīgu atlīdzību par sabiedrības vajadzībām atsavināmo nekustamo īpašumu” 3.punktu, izveidos atlīdzības noteikšanas komisiju un uzsāks zemes vienību atsavināšanas procedūru Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā.

Aizsardzības ministrs R. Bergmanis

Vīza: valsts sekretārs J. Garisons

09.08.2016 10:39

482

D. Pulkstene, tālr. 67335154, fakss 67229150

Diana.Pulkstene@mod.gov.lv